# SCURT ISTORIC

## Regiunea Centru –spațiu al conviețuirii multietnice și pluriconfesionale

Locuită din timpuri preistorice, Regiunea Centru a facut parte în antichitate din formațiunile prestatale și statale ale dacilor, fiind apoi cucerită de romani și transformată în provincie romană. Orașul Apulum (Alba Iulia de astăzi), sediul unei legiuni romane, a cunoscut atunci o perioadă de maximă înflorire. După retragerea romanilor din anul 271 d.C. populația autohtonă a continuat să locuiască în această zonă, în ciuda atacurilor permanente ale popoarelor migratoare. Regiunea intracarpatică este considerată de catre istoricul român A. D. Xenopol ca fiind zona de formare a poporului român.

Între secolele XI și XII, regiunea a fost cucerită treptat de catre maghiari, devenind parte a regatului maghiar, beneficiind de o autonomie destul de extinsă. Parte a Transilvaniei, Regiunea Centru are o istorie care se confundă de acum înainte cu cea a întregii provincii.

În secolele XII și XIII au fost colonizați în partea de sud a Transilvaniei, sașii, o populație eterogenă de origine germană, iar în partea de răsărit a voievodatului, secuii, o populație maghiarofonă, înrudită cu maghiarii. Dispunând de o largă autonomie, aceste populații au avut un rol important în istoria Transilvaniei. Sasii îndeosebi, au avut o contribuție majoră la progresul economic și cultural al voievodatului, cetățile medievale Brașov, Sibiu, Sighișoara, Sebeș ca și cetățile țărănesti Prejmer, Harman, Biertan sau Câlnic fiind până în zilele noastre mărturii elocvente pentru priceperea acestora. În secolul XV armatele conduse de Iancu de Hunedoara s-au opus cu succes înaintării turcilor spre centrul Europei. Regiunea Centru nu a fost ocolită nici de puternicele frământări sociale care au tulburat Transilvania în secolul XV și începutul secolului XVI.

După războiul țărănesc condus de Gheorghe Doja, dezastrul militar suferit de armata maghiară în fața turcilor la Mohacs și în urma frământărilor politice interne, Ungaria a fost ocupată de turci și transformata în pașalâc, Transilvania devenind principat autonom vasal turcilor, statut similar cu cel al Moldovei și al Țării Românești.

Secolul XVI este martorul pătrunderii reformei religioase în Transilvania, reformă la care au aderat masiv sașii, maghiarii și o parte a secuilor. La sfârșitul acestui secol, un eveniment deosebit de important prin semnificația sa a fost intrarea la 1 noiembrie 1599 în cetatea Alba Iulia, capitala Transilvaniei, a voievodului muntean Mihai Viteazu, realizându-se pentru scurt timp unirea Țării Romanesti, a Transilvaniei și a Moldovei.

La sfarsitul secolului XVII, Transilvania intra sub stăpânirea habsburgilor, menținându-și cu toate acestea o anumită autonomie. Tot atunci se produce unirea bisericii ortodoxe românești din Transilvania cu biserica romano-catolică, unire la care a aderat o parte a populației românești, formându-se biserica română unită cu Roma (greco-catolică). Cererile privind recunoașterea românilor ca națiune politică au fost formulate și susținute de episcopul unit Inochenție Micu, constituind un adevarat program politic național pentru mai bine de un secol.

La sfârșitul secolului XVIII, Transilvania, îndeosebi partea sa de vest, cu zona Munților Apuseni, este cuprinsă de marea răscoală țăranească condusă de Horea.

Anul 1848, anul revoluțiilor în Europa, este trăit cu o intensitate deosebită în Transilvania, mișcarea revoluționară cuprinzându-i atât pe români cât și pe maghiari. Românii, adunați pe Câmpul Libertății de la Blaj, au cerut recunoașterea lor ca națiune politică și drepturi egale pentru toate națiunile din principat, cereri refuzate sau ignorate de către revoluționarii maghiari și de catre autoritățile vremii. Atât în 1848 cat și în anul următor, în Transilvania s-au purtat lupte grele, mișcările revoluționare ale românilor și maghiarilor fiind în cele din urmă înabușite.

În secolul XIX și la începutul secolului XX se intensifică acțiunile românilor pentru recunoașterea deplină a drepturilor națiunii lor, Sibiul, Blajul (sediile celor două biserici românești) și Brașovul fiind cele mai importante centre ale luptei acestora.

După prima conflagrație mondială, prin voința manifestată de participanții la Marea Adunare Națională de la Alba Iulia de la 1 Decembrie 1918, Transilvania și celelalte provincii din vest se unesc cu Regatul României. În toamna anului 1940, în urma dictatului de la Viena, România a suferit o gravă amputare teritorială, o parte a Regiunii Centru fiind ocupată de către Ungaria în perioada 1940-1944.

De-abia ieșită din cel de-al doilea razboi mondial, România a intrat în sfera de influență sovietică, împărtășind soarta celorlalte state din estul Europei. Perioada de 45 de ani de dictatură comunistă a fost deosebit de dură, Brașovul remarcându-se la sfarșitul anilor '80 prin mișcarea de protest a muncitorilor din marile întreprinderi industriale.